作者：刘将孙
词牌/韵律：沁园春

paragraphs: 流水断桥，坏壁春风，一曲韦娘。
记宰相开元，弄权疮痏，全家骆谷，追骑仓皇。
彩凤随鸦，琼奴失意，可似人间白面郎。
知他是，燕南牧马，塞北驱羊。
啼痕自诉衷肠。
尚把笔低徊愧下堂。
叹国手无棋，危涂何策，书窗如梦，世路方长。
青冢琵琶，穹庐笳拍，未比渠侬泪万行。
二十载，竟何时委玉，何地埋香。